'n Oorlog dreig in SA rugby | Netwerk24
Deur Stephen Nell 20 Februarie 2016 00:00
Die presidente van Suid-Afrika se 14 provinsiale unies beplan om volgende week in Johannesburg te vergader om die krisis in rugby te bespreek.
Daar is nog nie op 'n datum vir die vergadering besluit nie.
Oregan Hoskins Foto: HERMAN VERWEY
As dit voortgaan, sal dit sonder Oregan Hoskins, president van die Suid-Afrikaanse Rugbyunie (Saru), en die res van Saru se uitvoerende komitee wees.
Dit gaan onder onafhanklike voorsitterskap gehou word.
Hoskins is in etlike presidente se visier. Gerugte dat 'n mosie van wantroue teen hom ingestel gaan word, was die afgelope week steeds in omloop.
Hy het vroeër vandeesmaand probeer om Jurie Roux as Saru se uitvoerende hoof geskors te kry. Verreweg die meeste lede van Saru se uitvoerende komitee, asook die uniepresidente, blyk in Roux se kamp te wees.
Roux word daarvan beskuldig dat hy destyds in diens van die Universiteit Stellenbosch (US) onregmatig etlike miljoene rande aan die Maties-rugbyklub bestee het. Besonderhede daarvan is vervat in 'n voorlopige verslag deur die ouditfirma KPMG.
Saru het in 2014 met dieselfde verslag onder oë Roux se kontrak met vyf jaar verleng.
Hoskins het die week ná die vergadering van Saru se uitvoerende komitee op 5 Februarie uniepresidente ingelig hy wil Roux skors.
Presidente het daarna onderling geskakel en hulle meen hulle het nie almal dieselfde boodskap by Hoskins gekry nie.
Jurie Roux, uitvoerende hoof van die Suid-Afrikaanse Rugbyunie, Woensdag in Sandton. Foto: Christiaan Kotze
"Suid-Afrikaanse rugby dobber rond en die vergadering sal daarop gemik wees om rigting daaraan te gee," het 'n betroubare bron anoniem aan Beeld gesê.
"Die presidente wil sake in Suid-Afrikaanse rugby in diepte bespreek. Die Jurie Roux-kwessie en Hoskins se optrede sal onder die loep geneem word."
'n Mosie van wantroue in ­Hoskins is vir eers nie op die agenda nie. "Tans het Suid-Afrikaanse rugby nie 'n enjin nie. Daar word rondgedobber. Die